Marcell Jacobs

**Lamont Marcell Jacobs Jr.** (født 1994) er en italiensk friidrettsutøver som representerer klubben G.S. Fiamme Oro.

Han ble olympisk mester på 100 meter i 2021, under Sommer-OL 2020, med ny europarekord på 9,80 sekunder.

## Bakgrunn
Jacobs ble født i El Paso i Texas i USA med amerikansk far og italiensk mor. Faren jobbet i US Army og ble forflyttet til Sør-Korea da Marcell var en måned gammel. Han flyttet da til Desenzano del Garda i Italia sammen med moren.

Han bor i Roma, der han har to barn med sin samboer, Nicole; Anthony (født 2019) og Megan (født 2021). I tillegg har han en sønn, Jeremy (født 2013), fra et tidligere forhold.

## Idrettskarriere
### 2013
Han vant lengdehopp under det italienske juniormesterskapet innendørs i 2013. Han deltok i Junior-EM i friidrett 2013 i Rieti, og kom der på niendeplass i lengdehopp. Under det italienske mesterskapet i friidrett utendørs kom han på niendeplass i lengdehopp.

### 2014
Under det italienske U23-mesterskapet i friidrett 2014 fikk han bronse på 200 meter. Han ble tatt ut til å delta i U23-middelhavsmesterskapet i friidrett 2014, og kom der på femteplass på 200 meter. Han deltok også på 200 meter under det italienske mesterskapet i friidrett 2014, men ble der slått ut i forsøksheatet. 

### 2015
Jacobs vant lengdehopp under det italienske U23-mesterskapet innendørs i 2015, med ny personlig rekord på 7,84 meter. Denne rekorden forbedret han til 8,03 meter under det italienske mesterskapet i friidrett innendørs, der han vant kvalifiseringen, men deltok ikke i finalerunden. Han satte personlig rekord på 200 meter i mai, med 21,08 sekunder.

### 2016
Jacobs vant lengdehopp under U23-middelhavsmesterskapet i friidrett 2016. Under det italienske U23-mesterskapet i friidrett en uke senere vant han lengdehopp, der han hoppet 8,48 meter, men dette var med 2,8 m/s medvind, som er for mye til at det teller som rekord. Han vant lengdehopp under det italienske mesterskapet i friidrett, og vant med det sin første nasjonale tittel på seniornivå. Under EM i friidrett 2016 kom han på ellevteplass i lengdehopp med 7,80 meter i kvalifiseringen og 7,59 meter i finalerunden.

### 2017
Han deltok utenfor konkurranse under det italienske U23-mesterskapet innendørs i 2017, og hoppet der 8,07 meter. Han vant lengdehopp under IFAM Indoor, og han vant lengdehopp under det italienske mesterskapet i friidrett innendørs. Han fikk ellevte beste resultat under kvalifiseringen i lengdehopp under EM i friidrett innendørs 2017, og nådde ikke finalerunden.

### 2018
Han forbedret sin personlige rekord på 100 meter flere ganger denne sesongen. Hans tidligere personlige rekord var på 10,23, fra 2016. Han løp på 10,15 under *Città di Palmanova* i mai, deretter løp han på 10,12 under det regionale mesterskapet i Campi Bisenzio, og den 23. mai løp han på 10,08 under et stevne i Savona. Han kom på sjuendeplass på 100 meter under Golden Gala, og deltok i EM i friidrett 2018, der han ble slått ut i semifinalen på 100 meter. I september vant han 100 meter under det italienske mesterskapet i friidrett.

### 2019
Under EM i friidrett innendørs 2019 deltok han i lengdehopp, men fikk ingen gyldige hopp. Han deltok på 4 x 100 meter stafett under Stafett-VM i friidrett 2019, men fullførte ikke løpet da de misset i den siste vekslingen. Den 16. juli forbedret han sin personlige rekord på 100 meter til 10,03 under Meeting Citta Di Padova i Padova, og han løp på 10,10 da han vant 100 meter under det italienske mesterskapet i friidrett 2019. Han kom på andreplass på 100 meter under Lag-EM i friidrett 2019, der Italia deltok i Superligaen. Han deltok i EM i friidrett 2019, og ble der slått ut i semifinalen på 100 meter, med 19. beste tid. På 4 x 100 meter stafett satte Italia nasjonal rekord med 38,11 i forsøksheatet, der Jacobs løp sammen med Federico Cattaneo, Davide Manenti og Filippo Tortu, men de gikk ikke videre til finalen.

Han deltok på 100 meter under VM i friidrett 2019 der han ble utslått i semifinalen.

### 2020
I februar satte han personlig rekord på 60 meter innendørs, med 6,63 sekunder, under Meeting Hauts-de-France Pas-de-Calais. Han vant 100 meter under Paavo Nurmi Games i Finland, og han vant 100 meter under det italienske mesterskapet i friidrett. I september kom han på tredjeplass på 100 meter under ISTAF, og han kom på fjerdeplass under Golden Gala. 

### 2021
Jacobs løp flere 60 metersløp på 6,50-tallet i 2021, med 6,55 under ISTAF Indoor, 6,54 under Meeting Hauts-de-France og 6,53 under Orlen Cup 2021 i Polen. Han vant 60 meter under det italienske mesterskapet innendørs, med 6,55 sekunder, og han vant 60 meter under EM i friidrett innendørs 2021, med ny italiensk rekord på 6,47 sekunder. Han deltok på Italias stafettlag som fikk sølv på 4 x 100 meter stafett under Stafett-VM i friidrett 2021. Den 13. mai brøt han 10-sekundersgrensen på 100 meter, da han vant Meeting International Città di Savona på tiden 9,95 sekunder. I juni vant han 100 meter under det italienske mesterskapet i friidrett, der han løp på 10,01 sekunder med 1,0 m/s motvind. 

Han deltar i Diamond League 2021, og kom der på andreplass under Bauhaus-Galan og tredjeplass under Herculis-stevnet i Monaco. 

Den 1. august 2021 vant han 100 m under Sommer-OL 2020 i Tokyo, med ny europarekord på 9,80 sekunder. Han løp her på 9,94 i forsøksheatet og 9,84 i semifinalen.

### 2024
Han representerte landet sitt under Sommer-OL 2024 i Paris på 100 meter og kom på 5. plass i finalen.

## Referanser


## Eksterne lenker
*